ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ 

  ------------------------------- ----------- ----------- ----------- -------- --------
  (หน่วย : พันบาท)                                                               

                                  2561        2560        2559                 

  งบการเงินโดยสรุป                                                               

  รายได้รวม                        1,671,771   1,584,015   1,620,160            

  รายได้ค่ารักษาพยาบาล               1,636,781   1,547,838   1,585,501            

  กำไรขั้นต้น                        253,097     231,378     300,307              

  กำไรสุทธิสำหรับปี                   140,716     127,867     182,538              

  สินทรัพย์รวม                       1,850,063   1,756,979   1,712,711            

  หนี้สินรวม                         298,686     300,808     279,028              

  ส่วนของผู้ถือหุ้น                     1,551,377   1,456,171   1,433,683            

  อัตราส่วนทางการเงิน                                                             

  อัตราส่วนสภาพคล่อง                                                              

  อัตราส่วนสภาพคล่อง (เท่า)           3.75        3.23        3.22                 

  อัตราส่วนสภาพคล่องหมุนเร็ว (เท่า)     3.54        3.04        3.06                 

  ระยะเวลาเก็บหนี้เฉลี่ย (วัน)          17.65       16.36       14.75                

  ระยะเวลาขายสินค้าเฉลี่ย (วัน)        12.21       11.14       9.93                 

  ระยะเวลาชำระหนี้ (วัน)             19.92       20.90       20.09                

  อัตราส่วนความสามารถในการทำกำไร                                                 

  อัตรากำไรขั้นต้น (%)                15.46       14.95       18.94                

  อัตรากำไรสุทธิ (%)                 8.42        8.07        11.27                

  อัตราผลตอบแทนผู้ถือหุ้น (%)           9.36        8.85        13.21                

  อัตราส่วนประสิทธิภาพในการดำเนินงาน                                                

  อัตราผลตอบแทนจากสินทรัพย์ (%)       7.80        7.37        11.18                

  อัตราส่วนวิเคราะห์นโยบายทางการเงิน                                                

  อัตราส่วนหนี้สินต่อส่วนของผู้ถือหุ้น (เท่า)  0.19        0.21        0.19                 
  ------------------------------- ----------- ----------- ----------- -------- --------

14. การวิเคราะห์และคำอธิบายของฝ่ายจัดการ (Management Discussion and Analysis
: MD&A)

ผลการดำเนินงาน และความสามารถในการทำกำไร

รายได้จากการประกอบกิจการโรงพยาบาล

  รายได้ค่ารักษาพยาบาลรวมของโรงพยาบาลทั้งสองแห่งปี 2561 เท่ากับ 1,671.77 ล้านบาท
  เพิ่มขึ้นจากปี 2560 เป็น 87.76 ล้านบาท หรือ 5.5%
  เป็นผลจากรายได้ของผู้ป่วยนอกและผู้ป่วยในที่เพิ่มขึ้น 87.51 ล้านบาท หรือคิดเป็น 7.7%
  และรายได้จากโครงการประกันสังคม ที่เพิ่มขึ้น 1.43 ล้านบาท หรือคิดเป็น 0.4%

  รายได้อื่น ๆ

  รายได้อื่นๆ ของปี 2561 เท่ากับ 34.99 ล้านบาท ลดลงจากปีก่อน 1.19 ล้านบาท คิดเป็น
  3.3% มาจากรายได้สนับสนุนจากภาครัฐที่ลดลง

  ต้นทุนค่ารักษาพยาบาล

  ต้นทุนค่ารักษาพยาบาลและค่าใช้จ่ายในการบริหารรวมทั้งสองโรงพยาบาล
  (รวมค่าเสื่อมราคาและค่าตัดจำหน่าย) ของปี 2561 เท่ากับ 1,497.25 ล้านบาท
  เพิ่มขึ้นจากปีก่อน 71.70 ล้านบาท คิดเป็น 5.0%
  โดยแบ่งเป็นค่าใช้จ่ายส่วนของต้นทุนค่ารักษาพยาบาล ที่เพิ่มขึ้น 67.08 ล้านบาท
  ซึ่งสาเหตุหลักมาจากต้นทุน ยา
  เวชภัณฑ์และวัสดุสิ้นเปลืองใช้ไปเพิ่มขึ้นแปรตามจำนวนผู้ป่วยที่เพิ่มขึ้น
  การปรับโครงสร้างค่าตอบแทนบุคลากรตามค่าแรงขั้นต่ำและระบบโปรแกรมคอมพิวเตอร์สำหรับการรองรับระบบปฏิบัติการใหม่ของโรงพยาบาล
  รวมทั้งค่าปรับปรุงซ่อมแซมอาคารและเครื่องมือทางการแพทย์

  ในขณะที่ค่าใช้จ่ายในการบริหารที่เพิ่มขึ้น 4.63 ล้านบาท
  ซึ่งสาเหตุหลักมาจากการการปรับโครงสร้างค่าตอบแทนบุคลากรตามค่าแรงขั้นต่ำ
  และค่าใช้จ่ายในการรับรองมาตรฐาน JCI (Joint Commission International)
  ส่งผลให้กำไรก่อนหักดอกเบี้ย ภาษี ค่าเสื่อมราคาและค่าตัดจำหน่าย (EBITDA) ของบริษัทฯ
  เท่ากับ 234.97 ล้านบาท เพิ่มขึ้นจากปี 2560 เท่ากับ 16.95 ล้านบาท คิดเป็น7.8%
  และอัตรากำไรก่อนหักดอกเบี้ย ภาษี ค่าเสื่อมราคาและค่าตัดจำหน่าย (EBITDA Margin)
  ของบริษัทฯ เท่ากับ 14.1% เปรียบเทียบกับ 13.8% ในปี 2560

  ดอกเบี้ยจ่าย

  ปัจจุบันบริษัทฯ ไม่มีภาระหนี้สินเงินกู้ทุกประเภท จึงไม่มีภาระดอกเบี้ยจ่าย

  ภาษีเงินได้

  ภาษีเงินได้นิติบุคคล ของปี 2561 เท่ากับ 33.80 ล้านบาท เพิ่มขึ้น3.21 ล้านบาท จากปี 2560
  หรือคิดเป็น 10.5% ซึ่งเป็นรายจ่ายที่ผันแปรตามกำไรของบริษัทฯ

  กำไรสุทธิสำหรับปี

  ในปี 2561 บริษัทฯ มีกำไรสุทธิ 140.72 ล้านบาท เพิ่มขึ้นจากปีก่อน 12.85 ล้านบาท
  หรือคิดเป็น 10.1% และมีกำไรต่อหุ้นขั้นพื้นฐานของปี 2561 เท่ากับ 0.94 บาทต่อหุ้นเพิ่มขึ้นจาก
  0.82 บาทต่อหุ้น ในปี 2560

  กำไรเบ็ดเสร็จรวมสำหรับปี

  กำไรเบ็ดเสร็จรวม ของปี 2561 เท่ากับ 160.98 ล้านบาท เพิ่มขึ้นจากปีก่อน 44.32 ล้านบาท
  คิดเป็น 38.0% เกิดจากกำไรสุทธิที่ปรับตัวสูงขึ้นจากปีก่อน 12.85 ล้านบาท
  และมีการตีมูลค่ายุติธรรมของหลักทรัพย์เผื่อขาย บมจ. กรุงเทพดุสิตเวชการ ที่ปรับมูลค่าสูงขึ้น
  39.33 ล้านบาท และภาษีเงินได้เกี่ยวกับรายการที่อาจถูกจัดประเภทรายการใหม่ลดลงจากปีก่อน
  7.87 ล้านบาท

  ความสามารถในการบริหารทรัพย์สิน

  ฐานะการเงิน

  สินทรัพย์

  ส่วนประกอบที่สำคัญของสินทรัพย์ที่มีการเปลี่ยนแปลงที่เป็นนัยสำคัญ และคุณภาพของสินทรัพย์ ณ
  วันที่ 31 ธันวาคม2561 มีดังนี้

-   เงินสดและรายการเทียบเท่าเงินสด 642.37 ล้านบาท เพิ่มขึ้นจากปีก่อน 175.79 ล้านบาท
    ซึ่งเป็นไปตามกระแสเงินสดที่ได้มาและใช้ไปสุทธิและจากการลงทุนในกองทุนรวมตราสารรัฐตลาดเงินที่มีสภาพคล่องสูง

-   ลูกหนี้การค้าสุทธิ 81.31 ล้านบาท เพิ่มขึ้นจากปีก่อน 6.23
    ล้านบาทซึ่งเป็นลูกหนี้การค้าปัจจุบันที่ยังไม่ครบกำหนดชำระและอยู่ในเงื่อนไขการชำระหนี้ของบริษัทฯทั้งสิ้น
    โดยมีระยะเวลาเก็บหนี้เฉลี่ย 18 วัน ซึ่งลูกหนี้เหล่านี้ล้วนเป็นลูกหนี้ที่มีคุณภาพ
    ทั้งจากหน่วยงานภาครัฐ บริษัทประกันภัยบริษัทประกันชีวิต
    และบริษัทที่มีสัญญาส่งตัวพนักงานมารักษากับโรงพยาบาล ทั้งนี้บริษัทฯ
    ได้มีการพิจารณาทบทวนการตั้งค่าเผื่อหนี้สงสัยจะสูญและการตัดหนี้สูญ เป็นประจำทุกไตรมาส
    ตามมาตรฐานการรายงานทางการเงินที่ได้กำหนดไว้

-   เงินลงทุนระยะยาวจัดเป็นหลักทรัพย์เผื่อขายได้ลงทุนในหุ้นทุน บมจ. กรุงเทพดุสิตเวชการ
    โดย ณ สิ้นปี 2561 บริษัทฯ ได้บันทึกบัญชีตามราคายุติธรรม เป็นเงิน 164.67 ล้านบาท

-   สินค้าคงเหลือ 47.63 ล้านบาท เพิ่มขึ้นจากปีก่อน 2.67 ล้านบาท
    เพื่อใช้รองรับปริมาณผู้ป่วยนอกและผู้ป่วยในและโครงการตรวจสุขภาพซึ่งบริษัทฯ
    พิจารณาแล้วว่าสินค้าคงเหลือทั้งหมดเป็นสินทรัพย์ที่มีคุณภาพ มีการหมุนเวียนเบิกจ่ายตลอดเวลา
    โดยมีระยะเวลาขายสินค้าเฉลี่ย 12 วัน
    จึงไม่จำเป็นต้องตั้งค่าเผื่อสินค้าเสื่อมสภาพหรือล้าสมัยแต่อย่างใด

-   ที่ดิน อาคาร และอุปกรณ์สุทธิ 757.58 ล้านบาทลดลงจากปีก่อน 24.12 ล้านบาท โดยบริษัทฯ
    มีการลงทุนในอาคารและส่วนประกอบและเครื่องมือทางการแพทย์อย่างต่อเนื่องเพื่อเพิ่มศักยภาพในการให้บริการและรองรับโอกาสในการเติบโตในอนาคตโดยในปี
    2561 มีมูลค่าเงินลงทุนเป็นจำนวน 33.19 ล้านบาท ทั้งนี้บริษัทฯ
    มีค่าเสื่อมราคาในระหว่างปีเท่ากับ 57.06 ล้านบาท

-   สินทรัพย์ไม่มีตัวตนสุทธิ 43.51 ล้านบาท เพิ่มขึ้นจากปีก่อน 6.59 ล้านบาท เนื่องจากบริษัทฯ
    ลงทุนในโปรแกรมคอมพิวเตอร์ที่ใช้รองรับการตรวจรักษาผู้ป่วยให้มีประสิทธิภาพสูงสุดในช่วงกลางปี
    2560

หนี้สินและแหล่งที่มาของเงินทุน

ความเหมาะสมของโครงสร้างเงินทุน

โครงสร้างทางการเงินของบริษัทฯ อยู่ในเกณฑ์ที่แข็งแกร่ง
โดยอัตราส่วนหนี้สินรวมต่อส่วนของผู้ถือหุ้น ณ วันที่ 31 ธันวาคม 2561 และ 2560 เท่ากับ 0.19
เท่า และ 0.21 เท่า ตามลำดับ ซึ่งบริษัทฯ
ยังคงนโยบายจัดการและควบคุมโครงสร้างทางการเงินที่รัดกุมโดยยังคงรักษาอัตราส่วนทางการเงินและสภาพคล่องอยู่ในระดับที่เหมาะสม

หนี้สิน

บริษัทฯ
อยู่ในภาวะปลอดหนี้เงินกู้ยืมทั้งระยะสั้นและระยะยาวหนี้สินส่วนใหญ่ที่มีเกิดจากเจ้าหนี้การค้าซึ่งก็ได้รับการชำระเงินตรงเวลาเสมอ
ส่วนหนี้สินไม่หมุนเวียนของบริษัทฯ เป็นการประมาณหนี้สินผลประโยชน์พนักงานภายหลังเกษียณอายุ
จำนวน 46.05 ล้านบาทและหนี้สินภาษีเงินได้รอการตัดบัญชี จำนวน 23.02 ล้านบาท

ส่วนของผู้ถือหุ้น

ณ วันที่ 31 ธันวาคม 2561 และ 2560 บริษัทฯ มีส่วนของผู้ถือหุ้นจำนวน 1,551.38 ล้านบาท
และ 1,456.17 ล้านบาท ตามลำดับ ซึ่งส่วนของผู้ถือหุ้นของบริษัทฯ เพิ่มขึ้นอย่างต่อเนื่อง
โดยสาเหตุหลักมาจากการที่บริษัทฯ สามารถทำกำไรได้มาโดยตลอด

สภาพคล่องและความเพียงพอของเงินทุน

กระแสเงินสด

ณ วันที่ 31 ธันวาคม 2561 บริษัทฯ มีเงินสดและรายการเทียบเท่าเงินสดสุทธิจำนวน 642.37
ล้านบาท เพิ่มขึ้นสุทธิ 175.79 ล้านบาท เมื่อเปรียบเทียบกับ 466.58 ล้านบาท ณ วันที่ 31
ธันวาคม 2560 ซึ่งเพียงพอต่อการชำระหนี้เจ้าหนี้การค้าทั่วไปตามกำหนด
รวมถึงภาษีเงินได้นิติบุคคล เงินปันผล และรายจ่ายอื่นๆ
โดยไม่มีความจำเป็นที่จะต้องกู้ยืมเงินเพิ่มเติม
ซึ่งได้จัดสรรไว้สำหรับการลงทุนในเครื่องมืออุปกรณ์ทางการแพทย์
รวมถึงปรับปรุงการต่อเติมสถานที่ให้การบริการ
ซึ่งเป็นการลงทุนตามแผนการดำเนินธุรกิจการให้การรักษาพยาบาลที่มีประสิทธิภาพ ทันสมัย
เพื่อรองรับจำนวนผู้ป่วยที่เพิ่มขึ้นอย่างต่อเนื่อง

อัตราส่วนสภาพคล่องที่สำคัญ

ในปี 2561 และ 2560 บริษัทฯ มีอัตราส่วนสภาพคล่อง (Current Ratio) อยู่ที่ 3.75 เท่า
และ 3.23 เท่า ตามลำดับ ในขณะที่มีอัตราส่วนสภาพคล่องหมุนเร็ว (Quick Ratio) อยู่ที่ 3.54
เท่า และ 3.04 เท่า ตามลำดับทั้งนี้เมื่อพิจารณาจากอัตราส่วนสภาพคล่องประเภทต่างๆ พบว่า
สภาพคล่องของบริษัทฯ อยู่ในเกณฑ์ที่ดี
แสดงถึงศักยภาพในการชำระภาระผูกพันระยะสั้นได้เป็นอย่างดี

ภาระผูกพันด้านหนี้สิน และการบริหารจัดการภาระนอกงบดุล

ณ วันที่ 31 ธันวาคม 2561 บริษัทฯ มีภาระผูกพันจากหนังสือค้ำประกันของธนาคารพาณิชย์แห่งหนึ่ง
โดยใช้เงินฝากประจำของบริษัทฯ เป็นหลักประกันการใช้ไฟฟ้าต่อการไฟฟ้าส่วนภูมิภาค
และหลักประกันต่อสำนักงานประกันสังคม ในวงเงินรวม 23.46 ล้านบาท

ปัจจัยและอิทธิพลหลักที่อาจมีผลกระทบต่อการดำเนินการหรือฐานะทางการเงินในอนาคต

ธุรกิจโรงพยาบาลยังเป็นธุรกิจที่ยังสามารถเติบโตได้อย่างต่อเนื่อง
ซึ่งจะเห็นได้จากการที่โรงพยาบาลขนาดกลางและขนาดเล็กได้เพิ่มช่องทางการเข้าถึงแหล่งเงินทุนผ่านการระดมทุนจากตลาดหลักทรัพย์เพิ่มขึ้น
เพื่อใช้ในการปรับปรุงหรือขยายกิจการ
เพื่อการสร้างจุดแข็งในการแข่งขันเชิงธุรกิจการบริการทางการแพทย์ เนื่องจากมีปัจจัยที่ส่งเสริมคือ
ประชากรเข้าสู่สังคมผู้สูงอายุมากขึ้น อัตราการเจ็บป่วยจากโรคที่มีความซับซ้อนเพิ่มขึ้น เช่น
โรคมะเร็ง โรคหลอดเลือด โรคเบาหวาน เป็นต้น
นโยบายการพัฒนาระบบโครงสร้างพื้นฐานของภาครัฐ เช่น EEC เป็นต้น
และการพัฒนาการของเทคโนโลยีทางการแพทย์ที่มีความก้าวหน้าอย่างต่อเนื่องจากปัจจัยข้างต้นจึงยังทำการแข่งขันในธุรกิจโรงพยาบาลมีแนวโน้มที่จะสูงขึ้นทำให้บริษัทฯ
ต้องมีการพัฒนาคุณภาพทั้งในด้านการรักษาที่มุ่งเน้นศูนย์บริการเฉพาะทางเพิ่มขึ้นที่ได้ตามมาตรฐานคุณภาพระดับสากล
JCI (Joint Commission International)
รวมทั้งการปรับปรุงพื้นที่การให้บริการให้ทันสมัยและยกระดับคุณภาพการบริการให้ผู้รับบริการประทับใจและเลือกใช้บริการกับทางบริษัทฯ
อย่างต่อเนื่อง

ปัจจุบันธุรกิจโรงพยาบาลภายในประเทศทุกแห่งยังประสบกับปัญหาการขาดแคลนบุคลากรทาง
การแพทย์และพยาบาลซึ่งการผลิตบุคลากรดังกล่าวต้องพึ่งพาภาครัฐเป็นหลัก ทําให้บริษัทฯ
ต้องแข่งขันกับผู้ประกอบการรายอื่นในการรักษาบุคลากรที่มีความรู้ความชํานาญให้อยู่กับบริษัทฯ
ส่งผลให้ต้นทุนในการดําเนินงานของบริษัทฯ เพิ่มขึ้นอย่างต่อเนื่อง
ด้วยการปรับอัตราเงินเดือนค่าครองชีพ รวมทั้งสวัสดิการอื่นๆ
โดยโรงพยาบาลมีมาตรฐานกำหนดค่าตอบแทนสวัสดิการให้ใกล้เคียงกับธุรกิจโรงพยาบาลในพื้นที่ใกล้เคียงนอกจากนี้โรงพยาบาลมีระบบการประเมินผลการปฏิบัติของบุคลากรที่ชัดเจนยุติธรรม

อย่างไรก็ตามจากกำลังซื้อของประชากรในประเทศที่ยังไม่ฟื้นตัวอย่างชัดเจน
สวนทางกับอัตราค่ารักษาพยาบาลของโรงพยาบาลเอกชนที่มีแนวโน้มปรับสูงขึ้น
ส่งผลให้ผู้รับบริการบางกลุ่มเลือกที่จะไปใช้บริการโรงพยาบาลภาครัฐ โรงพยาบาลประกันสังคม
หรือใช้บริการบริษัทประกันสุขภาพเพิ่มขึ้น ซึ่งทำให้บริษัทฯ ต้องรับภาระต้นทุนที่สูงขึ้น
อันเป็นความท้าทายของโรงพยาบาลเอกชล